Ambasadorul Republicii Moldova la București, Mihai Gribincea, a fost chemat marți de MAE pentru a da explicații cu privire la motivele pentru care cetățenilor români nu li s-a permis trecerea frontierei. Peste 100 de tineri care merg pe jos în Marşul Centenarului au fost blocaţi la Vama Albiţa de grănicerii moldoveni, scrie Mediafax.





”Ministerul Afacerilor Externe urmărește cu atenție și preocupare situația creată la granița României cu Republica Moldova și a solicitat, în spiritul dialogului și cooperării care caracterizează relația dintre cele două state, explicații cu privire la motivele pentru care cetățenilor români nu li s-a permis trecerea frontierei. În acest sens, Ambasadorul Republicii Moldova la București a fost invitat la consultări pentru clarificări suplimentare. De asemenea, prin intermediul Ambasadei României de la Chișinău s-au făcut demersuri pentru a ne asigura că cetățenilor români le sunt respectate drepturile, așa cum este normal într-un stat aflat într-o relație de asociere cu UE și de parteneriat strategic cu România”, se arată într-un comunicat.





MAE a contrazis, marţi, autorităţile din Republica Moldova, susţinând că grupul de români care a fost blocat în PTF Albiţa, nu a perturbat în niciun fel ordinea şi liniştea publică în partea românească a punctului de frontieră şi nici nu a adus atingere regimului juridic al frontierei de stat.







